Olifant vertrap vermeende stroperFoto verskaf deur SAPD Mpumalanga ŉ Skedel wat in die Krugerwildtuin gevind is, is vermoedelik dié van ŉ vermeende stroper wat deur ŉ olifant vertrap is. “Die polisie het inligting ontvang dat mans op 1 April 2019 in die Krugerwildtuin besig was met stropery toe ŉ olifant hulle skielik aangeval en een van hulle vertrap het,” het brig. Leonard Hlathi, woordvoerder van die polisie, gesê. “Sy vermeende medepligtiges het aangevoer hulle het sy liggaam na die pad toe gedra sodat verbygangers dit die volgende dag sou vind. Hulle het hulself daarna uit die voete gemaak.” Toe die vermeende stropers buite die wildtuin was, het hulle ŉ familielid in kennis gestel van die oorlede man en die polisie is in kennis gestel. “Die polisie en wildbewaarders in die gebied het ŉ soektog van stapel gestuur waarna ŉ menslike skedel en stukke klere gevind is.” Die polisie het daarna ŉ soektog van stapel gestuur na die man se medepligtiges. “Drie mans, tussen 26 en 35 jaar oud, is in die omgewing van KaMhlushwa en Komatipoort in hegtenis geneem. Beamptes het beslag gelê op twee .375-jaggewere.” Die drie verdagtes het Vrydag in die Komatipoort-landdroshof verskyn op aanklag van die onwettige besit van ŉ vuurwapen en ammunisie, sameswering om te stroop, en betreding. “Die mans bly in aanhouding. Hulle sal weer op 12 April in dieselfde hof verskyn vir hul aansoek om borgtog.”